《奉和圣制赐诸州刺史应制以题坐右》
唐代·张说

文明遍禹迹，鳏寡达尧心。正在亲人守，能令王泽深。

朝廷多秀士，熔炼比精金。犀节同分命，熊轩各外临。

圣主赋新诗，穆若听薰琴。先言教为本，次言则是钦。

三时农不夺，午夜犬无侵。愿使天宇内，品物遂浮沉。

寄情群飞鹤，千里一扬音。共蹑华胥梦，龚黄安足寻。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。